SKRIFTLIG FORESPØRGSEL E-1393/98

af Alonso Puerta (GUE/NGL) , Laura González Álvarez (GUE/NGL) og Pedro Marset Campos (GUE/NGL) til Kommissionen

(7. maj 1998)

Om: Beskyttelse af ulve

Undersøgelser, som forskellige organer har foretaget af ulvebestandenes situation på Den Iberiske Halvø, har vist, at der er alvorlige problemer med at bevare bestanden af ulve i Spanien nord for Duero, der er opført i bilag V til direktiv 92/43/EØF(1) (ændret ved direktiv 97/62(2)), fordi denne bestand har en årlig dødelighedskvotient på 30 %. 70 % af dyrene dræbes på ulovlig vis, og der er konstateret en gradvis nedgang i bestanden.

Ulvebestanden syd for Duero er blevet udryddet, fordi de foreskrevne beskyttelsesforanstaltninger ikke er blevet anvendt i praksis, selv om denne bestand i bilag II og IV er medtaget under de arter, der kræver særlig høj beskyttelse, og derfor er det nu nødvendigt at foretage en genudsætning af denne art, sådan som artikel 22 i ovennævnte direktiv giver grundlag for, og hvilket kan ske med programmer, der samfinansieres af den pågældende medlemsstat og EU.

I betragtning af at Kommissionen er vogter af traktaten, hvori det i artikel 130 R fastsættes, at Fællesskabet har som mål at bevare miljøet, hvilket også er formålet med de bestemmelser, som institutionerne har vedtaget i kraft af denne artikel, og at Kommissionen bør overvåge, at medlemsstaterne faktisk opfylder disse bestemmelser, bedes Kommissionen besvare følgende spørgsmål:

- Hvilke foranstaltninger agter Kommissionen at træffe for at få ulvebestanden nord for Duero opført i bilag IV til direktiv 92/43 i betragtning af den fremadskridende forværring af bestandens situation?

- Hvordan agter Kommissionen at løse problemet med udryddelsen af ulvebestanden syd for Duero, der skyldes den spanske stats manglende praktiske anvendelse af ovennævnte direktiv?

Svar afgivet på Kommissionens vegne af Ritt Bjerregaard

(11. juni 1998)

Kommissionen har ikke for øjeblikket til hensigt at fremsætte forslag til ændring af bilagene til Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Kommissionen skønner, at der skal gives højeste prioritet til oprettelsen af Natura 2000 - nettet, som er under udarbejdelse. Ændring af bilagene i denne fase ville kunne fremkalde uønskede forvridninger og forsinkelser, selv for beskyttelsen af ulve. Når først udarbejdelsen af Natura 2000 - nettet er afsluttet, vil Kommissionen eventuelt kunne fremsætte de ændringsforslag til direktivets bilag, der vil være påkrævet til bevarelse af levestederne for de pågældende arter.

I henhold til artikel 22 i direktiv 92/43/EØF undersøger medlemsstaterne det hensigtsmæssige i at genindføre arterne i bilag IV, som er naturligt hjemmehørende på deres område, når dette vil kunne bidrage til deres bevaring, forudsat at det ved en undersøgelse, hvor der ligeledes tages hensyn til de erfaringer, der er gjort af andre medlemsstater eller andetsteds, er godtgjort, at denne genindførelse effektivt bidrager til at genoprette en gunstig bevaringsmæssig status for disse arter og først finder sted efter passende høring af den berørte offentlighed.

Fra spansk side kunne man i givet fald henholde sig til denne bestemmelse for at modvirke ulvebestandens uddøen i området syd for Duero. Kommissionen har ikke beføjelse til at tage initiativer i denne sag.

(1) EFT L 206 af 22.7.1992, s. 7.

(2) EFT L 305 af 8.11.1997, s. 42.